
מושב שני
<פרוטוקול מס' 362>
מישיבת ועדת הפנים והגנת הסביבה
יום שני, כ"ג בתמוז התשע"ד (21 ביולי 2014), שעה 10:50
<סדר היום:>
<הקמת ועדות משנה לנושאים:
1) לנושא התנהלות שב"ס ושיקום אסירים;

2) לנושא מפוני גוש קטיף>
נכחו:

<חברי הוועדה:> 
מירי רגב – היו"ר
דוד אזולאי

דוד צור

<מנהלת הוועדה:>
לאה קריכלי
<רישום פרלמנטרי:>
אור שושני
<1) הקמת ועדות משנה לנושאים: 1) התנהלות שב"ס ושיקום אסירים; 2) מפוני גוש קטיף >
<היו"ר מירי רגב:>
בוקר טוב, אני פותחת את ועדת הפנים והגנת הסביבה באישור של שתי ועדות משנה שאני מבקשת להקים. ועדת משנה אחת בנושא התנהלות השב"ס, תנאי כליאת האסירים ושיקומם. החלטתי להקים ועדת משנה שתפקידה יהיה לבדוק את כל עניין מתקני כליאה, תנאי הכליאה ובעיות הצפיפות במתקני הכליאה; שיקום וטיפול באסירים בכלא ובקהילה, לרבות שחרור מוקדם וחלופות כליאה; הכרה בשמירה על זכויות אדם לכלואים בישראל; שקיפות ובקרה; פיקוח על מתקני כליאה. 

הוועדה כמובן תזמן את כלל הגורמים של משרדי הממשלה, הגורמים הרלוונטיים שאמורים לתת מענה לטובת העניין: רש"א, שב"ס, משרד הרווחה, ביטוח לאומי, משטרה, וכל מי שהוועדה תמצא לנכון. הוועדה תעביר את המלצותיה הראשוניות לוועדת הפנים בעוד כארבעה חודשים. באופן עקרוני אני רוצה שזאת תהיה ועדה קבועה, היא לא תהיה ועדה נקודתית לפרק זמן. כל יועצי המליאה של ועדת הפנים יהיו גם יועצי ועדת המשנה. בראש ועדת המשנה הזאת יעמוד חבר הכנסת דוד אזולאי, וחברים בה חבר הכנסת זבולון כלפה ונחמן שי. 

אני מצביעה על הקמת הוועדה על פי סעיף 109 לתקנון הכנסת. מי בעד? מי נגד?

הצבעה

בעד הקמת ועדת המשנה – פה אחד

הקמת ועדת המשנה אושרה.

<היו"ר מירי רגב:>
בעד – שלושה, אין נמנעים ואין מתנגדים. הוועדה אושרה. 

יש ועדת משנה שנייה שאני מבקשת למנות. לפני שבועיים ציינו תשע שנים להתנקות, ושמעתי בדיון בצורה זוועתית על כך שבעצם לא נעשה כלום עם מפוני גוש קטיף. תשע שנים לא טיפלו בהם. ידעו להעביר אותם ממקומם, אבל לא ידעו לטפל בהם. מצאתי שיש הרבה נושאים לא פתורים, ולכן החלטתי להקים ועדת משנה שתעסוק בנושא מציאת פתרון למפוני גוש קטיף, בראשותו של חבר הכנסת זבולון כלפה. חברים: נחמן שי ודוד אזולאי. ועדת המשנה תעבוד מול גורמים שונים ותטפל בכל הנושאים שקשורים לרווחתם וכמובן דיור חלופי לאותם מפונים. הוועדה גם היא תציג את המלצותיה תוך ארבעה חודשים, ואם יהיה צורך היא תמשיך בעבודתה. גם הוועדה הזאת מוקמת על פי סעיף 109 לתקנון הכנסת. אני מבקשת להביא את זה להצבעה. מי בעד? מי נגד?

הצבעה

בעד הקמת ועדת המשנה – פה אחד

הקמת ועדת המשנה אושרה.

<היו"ר מירי רגב:>
אין נגד, הוועדה אושרה. כמובן שלוועדות האלה יש אישור לעבוד במהלך הפגרה מול גורמי הממשלה השונים. בהצלחה. 

<הישיבה ננעלה בשעה 10:55.>
